La x en castellán esdevinió una j velar en lo sieglo XVII. Los fonemas més pareixitos a la j velar son por una part a /k/ (y por ixo cuajar s'adaptó oralment como "cuacar"), y por atra a /x/. Los que manteneban l'aragonés dende alavez han visto tradicionalment que muitas palabras que ellos deciban con -x- en castellán se deciban con -j- (faixa/faja, cojo/coixo). Esto ha feito que i haiga rearagonesizacions incorrectas de castellanismos correspondients a palabras en aragonés tienen -ll- u -ch-; por eixemplo en bellas localidatz de Ribagorza Baixa mullar se castellanizó a mujar y dimpués s'ha rearagonesizato como muixar, tamién existe reixa en benasqués y baixorribagorzano. Manimenos esto s'esdeviene en pocas palabras. Asinas s'esplican variants como Xaca, Xabalín, de palabras que en aragonés d'antismás no teneban -x-. Encara que xabalín pueda tener bell emplego en aragonés común por la influencia que ha tenito lo cheso en los primers tiempos de la suya elaboración, ye chabalín la forma orichinal y més estendillata. En Zaragoza en lo sieglo XV se deciba y escribiba chabalín: se sape d'una familia orichinaria de Varazze (Chenova) de lo gremio de fabricants de papel con apellito Chiavari, apellito que esdevinió Chabalín adaptato a l'aragonés local. La palabra Eslexir que tamién se vei muito en aragonés común ye un cruze entre l'aragonés medieval Esle(y)ir y lo castellán Elexir (antes de lo sieglo XVII) u Elegir (dende lo sieglo XVII).